ทริกเกอร์หุ้นไทยพาเหรดเข้าเป้า
หุ้นไทยวิ่งหนุนทริกเกอร์เข้าเป้าก่อนกำหนด ทิสโก้ 8% วรรณ 5% บลจ.มั่นใจ ยังมีโอกาสลงทุน
10 มี.ค. 2559

หุ้นไทยวิ่งหนุนทริกเกอร์เข้าเป้าก่อนกำหนด ทิสโก้ 8% วรรณ 5% บลจ.มั่นใจ ยังมีโอกาสลงทุน
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า กองทุน ทิสโก้ ไทย อิควิตี้ ทริกเกอร์ 8% #23 ที่จัดตั้งเมื่อวันที่ 11 ม.ค. 2559 สามารถทำผลตอบแทนได้ 8% ตามเป้าหมาย เร็วกว่ากำหนดที่ตั้งไว้ 8 เดือน
“สถานการณ์เศรษฐกิจในปีนี้จะฟื้นตัวอย่างค่อยเป็นค่อยไป แต่จะมีปัจจัยภายนอกมารบกวนความเชื่อมั่นของตลาดเป็นระยะ ซึ่งอาจส่งผลให้เกิดความผันผวนในตลาดหุ้น ทำให้ยากต่อการจับจังหวะการลงทุน บลจ. ทิสโก้ เชื่อมั่นว่า ทริกเกอร์ฟันด์จะช่วยในการจับจังหวะการลงทุนได้” นายสาห์รัช กล่าว
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า กองทุนวรรณ ออพพอร์ทูนิตี้ 5/1 ฟันด์ สามารถทำผลตอบแทนได้ 5% ตามเป้าหมายและเลิกโครงการได้ภายใน 2 เดือน
“เริ่มมีแรงซื้อสุทธิกลับเข้ามาในภูมิภาครวมถึงตลาดหุ้นไทย จากการดำเนินอัตราดอกเบี้ยนโยบายที่ติดลบของธนาคารกลางญี่ปุ่นและยุโรป ส่งผลให้ส่วนต่างของอัตราดอกเบี้ยในตลาดเกิดใหม่และตลาดพัฒนาแล้วน่าสนใจมากขึ้น นับตั้งแต่ต้นปีนักลงทุนต่างชาติซื้อสุทธิในตลาดหุ้นไทย 6,700 ล้านบาท” นายวิน กล่าว
พร้อมกันนี้ นายวิน กล่าวอีกว่า สัปดาห์นี้นักลงทุนยังคงติดตามผลการประชุมของธนาคารกลางยุโรป ซึ่งหากผลการประชุมออกมาเป็นไปตามคาดอาจมีแรงขายทำกำไรเกิดขึ้นในตลาดหุ้นบ้าง อย่างไรก็ตามแรงขายครั้งนี้ยังไม่ใช่บรรยากาศที่น่ากังวล โดยตลาดหุ้นไทยมีโอกาสปรับตัวแตะระดับ 1,400 จุด จากแรงหนุนของเงินทุนไหลเข้า